标题：摄养枕中方
导读
全书一卷，收入《云笈七签》卷三十三。另外《正统道藏》洞神部方法类收有《枕中记》一卷，旧题晋葛洪撰，实际上系孙思邈《枕中方》，并误抄入符度仁所纂《修真秘录》的一些内容。二书内容基本相同，惟《枕中方》比《枕中记》多序、自慎章标题及行气、守一章的大部分内容，盖《枕中记》有散佚。全书五章，自慎章论饮食之道，养生的十二多与十二少；禁忌章述守庚申、服药禁忌等；导引章讲按摩、咽液等法；行气章讲保精、行气、服饵三大求仙法；守一章讲守三丹田真一之法。最後有单独成篇的《太清存神炼气五时七候诀》。另有服麻油法、服巨胜法、服云母三法等服饵法。为研究唐道教气功学和养生学的文献材料。
原文
太白山处士孙思邈撰夫养生缮性，其方存於卷者甚众。其或幽微秘密，疑未悟之心。至於澄神内观，游玄采真，故非小智所及。常思所寻设能及之，而志不能守之，事不从心，术即不验。诚由前之误交切而难遣，摄卫之道赊远而易违，是以混然同域，绝而不思者也。稽叔夜悟之大得，论之未备，所以将来志士览而惧焉。今所撰录，并在要典。事虽隐秘，皆易知易为，以补斯阙。其学者不违情欲之性，而俯仰可从；不弃耳目之玩，而顾纹可法。旨约而用广，业少而功多。余研核方书，盖亦久矣。搜求秘道，略无遗馀。自非至妙至神，不入兹录；诚信诚效，始冠於篇。取其弘益，以贻後代。苟非其道，慎勿虚传；传非其人，殃及三世。凡著五章为一卷，与我同志者宝而行之云尔。自慎夫天道盈缺，人事多屯。居处屯危，不能自慎而能鮨济者，天下无之。故养性之士，不知自慎之方，未足与论养生之道也，故以自慎为首焉。夫圣人安不忘危，恒以忧畏为本。营无所畏忌，则庶事隳坏。 
《经》曰：人不畏威，则大威至矣。故以治身者，不以忧畏，朋友远之；治家者，不以忧畏，奴仆侮之；治国者，不以忧畏，邻境侵之；治天下者，不以忧畏，道德去之。故忧畏者，生死之门，礼教之主，存亡之由，祸福之本，吉凶之元也。是故仕无忧畏，则身名不立；农无忧畏，则稼穑不滋；工无忧畏，则规矩不设；商无忧畏，则货殖不广；子无忧畏，则孝敬不笃；父无忧畏，则慈爱不著；臣无忧畏，则勋庸不建；君无忧畏，则社稷不安。养性者，失其忧畏，则心乱而不治，形躁而不宁，神散而气越，志荡而意昏，应生者死，应死者亡，应成者败，应吉者凶。其忧畏者，其犹水火不可暂忘也。人无忧畏，子弟为勍敌，妻妾为寇仇。是以太上畏道，其次畏物，其次畏人，其次畏身。故忧於身者不拘於人，畏於已者不制於彼，慎於小者不惧於大，戒於近者不悔於远。能知此者，水行蛟龙不得害，陆行虎兕不能伤，处世谤讟不能加。善知此者，万事毕矣。 
夫万病横生，年命横夭，多由饮食之患。饮食之患，过於声色。声色可绝之逾年，饮食不可废於一日，为益既广，为患亦深。且滋味百品，或气势相伐，触其禁忌，更成沉毒。缓者积年而成病，急者灾患而卒至也。 
凡夏至後迄秋分，勿食肥腻饼臛之属。此与酒浆果瓜相妨。或当时不觉即病，入秋节变生多诸暴下，皆由涉夏取冷太过，饮食不节故也。而或者以病至之日便为得病之初，不知其所由来者渐矣。欲知自慎者，当去之於微也。夫养性者，当少思、少念、少欲、少事、少语、少笑、少愁、少乐、少喜、少怒、少好、少恶，行此十二少者，养生之都契也。多思则神殆，多念则志散，多欲则损智，多事则形劳，多语则气争，多笑则伤藏，多愁则心慑，多乐则意溢，多喜则忘错昏乱，多怒则百脉不定，多好则专迷不理，多恶则憔悴无欢。此十二多不除，丧生之本也。 
唯无多无少，几乎道也。故处士少疾，游子多患，繁简之殊也。是故田夫寿，膏梁夭，嗜欲多少之验也。故俗人竞利，道士罕营。夫常人不可无欲，又复不可无事，但约私心，约狂念，靖躬损思，则渐渐自息耳。 
封君达云：体欲常劳，食欲常少；劳勿过极，少勿过虚。恒去肥浓，节咸酸，减思虑，捐喜怒，除驰逐，慎房室，春夏施泻，秋冬闭藏。又鱼脍生肉，诸腥冷之物，此多损人，速宜断之，弥大善也。心常念善，不欲谋欺诈恶事，此大辱神损寿也。
彭祖曰：重衣厚褥，体不堪苦，以致风寒之疾；甘味脯腊，醉饱餍饫，以致疝结之病；美色妖丽，以致虚损之祸；淫声哀音，怡心悦耳，以致荒耽之惑；驰骋游观，弋猎原野，以致发狂之迷；谋得战胜，取乱兼弱，以致骄逸之败。斯盖圣人戒其失理，可不思以自勖也？ 
夫养性之道，勿久行、久坐、久听、久视，不强食，不强饮，亦不可忧思愁哀。饥乃食，渴乃饮。食止，行数百步，大益人。夜勿食，若食即行约五里，无病损。日夕有所营为，不住为佳，不可至疲极，不得大安无所为也。故曰：流水不腐，户枢不蠹。以其劳动不息也。 
想尔曰 （想尔盖仙人名） ：勿与人争曲直，当减人算寿。若身不宁，反舌塞喉，嗽漏，咽液无数，须臾即愈。道人疾，闭目内视，使心生火，以火烧身，烧身令尽，存之，使精神如仿佛，疾即愈。若有痛处，皆存其火烧之，秘验。仙经禁忌凡甲寅日，是尸鬼竞乱，精神躁秽之日，不得与夫妻同席、言语、面会，必当清净，沐浴不寝，警备也。 
凡服药物，不欲食蒜、石榴、猪肝、犬肉。凡服药，勿向北方，大忌。凡亥子日，不可唾，减损年寿。 
凡入山之日，未至百步，先却百步，足反登山，山精不敢犯人。 
凡求仙，必不用见尸。 
又忌三月一日不得与女人同处。仙道忌十败一勿好淫，二勿为阴贼凶恶，三勿酒醉，四勿秽慢不净，五勿食父母本命肉，六勿食己本命肉，七勿食一切肉，八勿食生五辛，九勿杀一切昆虫众生，十勿向北大小便，仰视三光。仙道十戒勿以八节日行威刑，勿以晦朔日怒，勿以六甲日食鳞甲之物，勿以三月三日食五脏肉、百草心，勿以四月八日杀伐树木，勿以五月五日见血，勿以六月六日起土，勿以八月四日市附足之物，勿以九月九日起 *=席，勿以八节日杂处。学仙杂忌若有崇奉六天、及事山川魔神者，勿居其室，勿飨其馔。 
右已上忌法，天人大戒。或令三魂相嫉，七魄流竞；或胎神所憎，三宫受恶之时也。若能奉修则为仙材，不奉修失禁，则为伤败。 
夫阴丹内御房中之术，七九朝精吐纳之要，六一回丹雄雌之法，虽获仙名，而上清不以比德；虽均至化，而太上不以为高。未弘至道，岂睹玄闼？勿亲经孕妇女，时醑华池 ,酣鬯自乐，全真独卧。古之养生，尤须适意，不知秘术，讵可怡乎?勿抱婴儿，仙家大忌。 
夫建志内学，养神求仙者，常沐浴，以致灵气。如学道者，每事须令密。泄一言一事，辄减一算。一算，三日也。 
凡咽液者，常闭目内视。学道者，常当别处一室，勿与人杂居，著净衣烧香。 
凡书符当北向，勿杂用笔砚。 
凡耳中忽闻啼呼及雷声、鼓鸣，若鼻中闻臭气血腥者，并凶兆也。即烧香、沐浴斋戒，守三元帝君，求乞救护。行阴德，为人所不能为，行人所不能行，则自安矣。 
夫喜怒损志，哀乐害性 ,荣华惑德，阴阳竭精，皆学道之人大忌，仙法之所疾也。 
夫习真者，都无情欲之惑，男女之想也。若丹白存於胸中，则真感不应，灵女上尊不降。阴气所接，永不可以修至道。吾常恨此，赖改之速耳。所以真道不可以对求，要言不可以偶听慎之哉！导引常以两手摩拭一面上，令人有光泽，斑皱不生。行之五年，色如少女。摩之令二七而止。卧起，平气正坐，先叉手掩项，目向南视，上使项与手争，为之三四。使人精和，血脉流通，风气不入，行之不病。又屈动身体，四极反张侧掣，宣摇百关，为之各三。 
又卧起，先以手内著厚帛，拭项中四面及耳後周匝，热，温温如也。顺发摩顶良久，摩两手以治面目，久久令人目自明，邪气不干。都毕，咽液三十过，导内液咽之。又欲数按耳左右，令无数，令耳不聋，鼻不塞。 
常以生气时咽液二七过，按体所痛处。每坐常闭目内视，存见五藏六腑，久久自得分明了了。 
常以手中指接目近鼻两眦两眦，目睛明也，闭气为之，气通乃止。周而复始行之，周视万里。 
常以手按两眉後小穴中此处，目之通气者也，三九过。又以手心及指摩两目及颡上，又以手旋耳各三十过，皆无数时节也。毕，以手逆乘额上三九过，从眉中始，乃上行入?际中。常行之，勿语其状，久而上仙。修之时，皆勿犯华盖华盖，眉也。行气凡欲求仙，大法有三：保精，引气，服饵。凡此三事，亦阶浅至深，不遇至人，不涉勤苦，亦不可卒知之也。然保精之术，列叙百数；服饵之方，略有千种，皆以勤劳不强为务。故行气可以治百病，可以去瘟疫，可以禁蛇兽，可以止疮血，可以居水中，可以辟?渴，可以延年命。其大要者，胎息而已。胎息者，不复以口鼻嘘吸，如在胞胎之中，则道成矣。 
夫善用气者，嘘水，水为逆流；嘘火，火为灭炎；嘘虎豹，虎豹为之伏匿；嘘疮血，疮血则止。闻有毒虫所中，虽不见其人，便遥为嘘咒我手，男左女右，彼虽百里之外，皆愈矣。又中毒卒病，但吞三九。九当作九之气，亦登时善也。但人性多躁，少能安静，所以修道难成。 
凡行气之道，其法当在密室闭户，安 *=暖席，枕高二寸半。正身偃卧，瞑目闭气，自止於胸隔，以鸿毛著鼻上，毛不动，经三百息，耳无所闻，目无所见，心无所思，当以渐除之耳。若食生冷、五辛、鱼肉及喜怒忧恚而引气者，非止无益，更增气病，上气放逆也。不能闭之，即稍学之。初起三息、五息、七息、九息而一舒气，更噏之。能十二息气，是小通也。百二十息不舒气，是大通也。此治身之大要也。常以夜半之後生气时闭气，以心中数数，令耳不闻，恐有误乱，以手下筹，能至於千，即去仙不远矣。 
凡吐气，令人多出少，入恒以鼻入口吐。若天大雾、恶风、猛寒，勿行气，但闭之，为要妙也。 
彭祖曰：至道不烦，但不思念一切，则心常不劳。又复导引、行气、胎息，真尔可得千岁。更服金丹大药，可以毕天不朽。清斋休粮，存日月在口中，昼存日，夜存月，令大如环，日赤色，有紫光九芒，月黄色，有白光十芒，存咽服光芒之液，常密行之无数。若修存之时，恒令日月还面明堂中，日在左，月在右，令二景与目瞳合，气相通也。所以倚运生精，理利魂神，六丁奉侍，天兵卫护，此真道也。凡夜行及眠卧心有恐者，存日月还入明堂中，须臾百邪自灭，山居恒尔。凡月五日夜半，存日象在心中，日从口入，使照一身之内，与日共光相合会。当觉心腹霞光映照。毕，咽液九遍。到十五日、二十五日，亦如是。自得百关通畅，面有玉光。又男服日象，女服月象，一日勿废，使人聪明朗彻，五脏生华。守一夫守一之道，眉中却行一寸为明堂，二寸为洞房，三寸为上丹田。中丹田者，心也。下丹田者，脐下一寸二分是也。一有服色姓名（出《黄庭经》中），男子长九分，女子长六分。 
昔黄帝到峨嵋山，见皇人於玉堂中。帝请问真一之道，皇人曰：长生飞仙，则唯金丹；守形却老，则独真一。故仙重焉。凡诸思存，乃有千数，以自卫率多，烦杂劳人，若知守一之道，则一切不须也。 
仙师曰：凡服金丹大药，虽未去世，百邪不敢近人。若服草木小药，饵八石，适可除病延年，不足以禳外祸，或为百鬼所枉，或为太山横召，或为山神所轻，或为精魅所侵。唯有真一，可以一切不畏也守一法，具在《皇人守一经》中。
太清存神炼气五时七候诀
夫身为神气，为窟宅。神气若存，身康力健；神气若散，身乃谢焉。若欲存身，先安神气。即气为神母，神为气子。神气若具，长生不死。若欲安神，须炼元气。气在身内，神安气海；气海充盈，心安神定。若神气不散，身心凝静，静至定俱，身存年永，常住道元，自然成圣。气通神境，神通性慧，命注身存，合於真性。日月斋龄，道成究竟。依铭炼气，欲学此术，先须绝粒，安心气海，存神丹田，摄心净虑。气海若俱，自然饱矣。专心修者，百日小成，三年大成。初入五时，後通七候，神灵变化，出没自存，峭壁千里，去住无碍，气若不散，即气海充盈，神静丹田，身心永固，自然?颜驻色，变体成仙，隐显自由，通灵百变，名曰度世，号曰真人，天地齐年，日月同寿。此法不服气，不咽津，不辛苦，要吃但吃，须休即休，自在自由，无碍五时七候，入胎定观耳。五时第一时，心动多静少，思缘万境，取舍无常，念虑度量，犹如野马，常人心也。 
第二时，心静少动多，摄动入心，而心散逸，难可制伏，摄之动策，进道之始。 
第三时，心动静相半，心静似摄，未能常静，静散相半，用心勤策，渐见调熟。 
第四时，心静多动少，摄心渐熟，动即摄之，专注一境，失而遽得。 
第五时，心一向纯静，有事触亦不动，由摄心熟，坚固准定矣。 
从此已後，处显而入七候，任运自得，非关作矣。七候第一候，宿疾并销，身轻心畅，停心在内，神静气安，四大适然，六情沉寂，心安玄竟，抱一守中，喜悦日新，名为得道。 
第二候，超过常限，色返童颜，形悦心安，通灵彻视。移居别郡，拣地而安，邻里之人，勿令旧识。 
第三候，延年千载，名曰蚻人。游诸名山，飞行自在，青童侍卫，玉女歌扬，腾蹑眕霞，彩云捧足。 
第四候，炼身成气，气绕身光，名曰真人。存亡自在，光明自照，昼夜常明，游诸洞宫，诸仙侍立。 
第五候，炼气为神，名曰神人。变通自在，作用无穷，力动乾坤，移山竭海。 
第六候，炼神合色，名曰至人。神既通灵，色形不定，对机施化，应物现形。 
第七候，高超物外，迥出常伦，大道玉皇，共居灵境，贤圣集会，弘演至真， 
造化通灵，物无不达。修行至此，方到道源，万行休停，名曰究竟。行功碧光欲环，龙吟初现，游走天地，功诸关节，筋力易换，转衰为壮，内视观心，握固静思，固精练气，运转奇经，养气化神，上行重楼，神还虚领，月影以避，一光未通，虚化三花，阳气乍露，日之初升，所谓无极心法也。
今时之人，学道日浅，曾无一候，何得通灵？但守愚情，保持秽质，四时迁运，形委色衰，体谢归空，称为得道，谬矣！此胎息定观，乃是留神驻形，真元祖师相传至此。最初真人传此术，术在口诀，凡书在文，有德志人方遇此法，细详留意，必获无疑，贤智之人，逢斯圣文矣。